**Internacionalizácia Strednej odbornej školy obchodu a služieb Čadca**

**Stredná odborná škola obchodu a služieb Čadca odkrývala prostredníctvom programu Erasmus+ tajomstvá talianskej gastronómie**

Program Erasmus+, zameraný na vzdelávanie mladých ľudí, ponúka každoročne slovenským školám príležitosť integrácie v európskom priestore. V rámci cestovania a spoznávania cudzokrajných kultúr majú mladí ľudia možnosť rozvíjať svoje schopnosti, všeobecné vedomosti, odborné zručnosti, ako aj multikultúrne povedomie a stať sa tak plnoprávnymi občanmi, vysokokvalifikovanými odborníkmi a novou perspektívou Európskej únie.

SOŠ obchodu a služieb v Čadci v pôsobnosti zriaďovateľa Žilinského samosprávneho kraja sa v školskom roku 2018/2019 po druhýkrát úspešne zapojila do programu Erasmus+ s názvom **Kvalita odborného vzdelávania a prípravy mladých gastronómov otvára brány európskeho trhu práce**.V termíne od 16. 08. do 16. 09. 2018 sa prvá skupina 15 žiakov II. a III. ročníka študijného odboru hotelová akadémia zúčastnilo odbornej stáže v luxusných hoteloch na pobreží Iónskeho mora talianskeho regiónu Kalábria. Počas štyroch týždňov sa pod vedením odborných tútorov oboznamovali s prípravou špecialít talianskej kuchyne a špecifikami obsluhy v štvorhviezdičkových hoteloch v zálive Squillace, a to vo Villa Ersilia, nachádzajúcej sa v centre mesta Soverato, a Aquilia Resort, vybudovanom v mestečku Badolato Marina. Hotely preslávené svojou kulinárskou ponukou regionálnych talianskych špecialít boli ideálnym prostredím, v ktorom mali žiaci školy možnosť rozvíjať svoje odborné vedomosti a zručnosti a zoznámiť sa s čarom talianskej pohostinnosti. Neskrývané nadšenie absolventov mobility a ich rastúci záujem o svet gastronómie a hotelierstva prezentovali ostatným žiakom školy na spoločných workshopoch. Prezentácia talianskej kuchyne, zaujímavé receptúry, poznatky týkajúce sa správnej komunikácie s hosťom, ako aj práce v medzinárodnom tíme, prezentácia odborných zručností týkajúcich sa rôznych spôsobov obsluhy hosťa pri podávaní raňajok, obedov a večerí, baristiky a someliérstva oslovili široké rady žiakov školy a motivovali ich k aktívnemu sebavzdelávaniu, čo je jedným z hlavných cieľov realizácie zahraničných mobilít.

Okrem odborných poznatkov žiaci spoznali taliansku kultúru, jazyk, tradície, históriu i súčasný život v rámci osobného voľna a niekoľkých fakultatívnych výletov. Na pobreží Tyrhenského morasi pozreli jedno z najnavštevovanejších miest Kalábrie, Tropeu, často označovanú za „perlu Kalábrie“, ako aj Pizzo, mestečko preslávené svojou originálnou zmrzlinou Tartufo (oriešková zmrzlina plnená tekutou čokoládou a obalená kakaom). Na pobreží Iónskeho mora navštívili hlavné mesto regiónu Kalábria, Catanzaro a starobylú dedinu Badolato, týčiacu sa nad rovnomenným prímorským centrom Badolato Marina.

Realizácia tohto projektu, spolufinancovaného zo zdrojov Európskej únie, výrazne prispela k zvýšeniu kvality odborného vzdelávania, prípravy žiakov a zamestnancov školy, ako aj profesijnej uplatniteľnosti žiakov v budúcom zamestnaní na európskom trhu práce.

Svoje skúsenosti a poznatky budú absolventi mobility prezentovať širokej verejnosti počas Dňa otvorených dverí SOŠ obchodu a služieb Čadca a Dňa talianskej kuchyne, realizovaných v školskom zariadení praktického vyučovania, reštaurácie Beskyd.

Na záver niekoľko postrehov absolventov mobility v Kalábrii.

Simona Bilíková, II.A, Aquilia Resort:

„V Taliansku sa mi páčilo všetko od kultúry, jedla až po samotných ľudí, ktorí tam žijú.Naučila som sa základy taliančiny, ktorá sa mi veľmi zapáčila. Získala som veľa nových zručností, priateľov a zažila veľa pekných chvíľ. Užívala som si každý jeden deň a som naozaj šťastná, že som sa mohla zúčastniť tohto projektu. Bol to pre mňa neopísateľný zážitok a budem naň spomínať len v dobrom. Dúfam, že sa mi ešte niekedy naskytne príležitosť vrátiť sa do Talianska. Na konci školského roka absolvuje túto mobilitu druhá skupina mojich spolužiakov. Keby som mohla, hneď by som sa k nim pripojila.“

Monika Bajáková, II.A, Aquilia Resort:

„Pobyt v Taliansku bol môj najkrajší zážitok. Naučila som sa mnoho vecí, spoznala milých ľudí a užila si kopu zábavy. Mala som super kolektív, pomáhali sme si v každej situácii a naučili sme sa samostatnosti. Som rada, že mi bola ponúknutá takáto príležitosť. Určite ju odporúčam aj ostatným žiakom.“

Lucia Jašurková, II.A, Villa Ersilia:

„Taliansko ma ako krajina veľmi oslovila, či už kultúrou, zvykmi, jedlami alebo tradíciami. Som veľmi vďačná za túto príležitosť. Spoznala som mentalitu Talianov, naučila sa veľmi veľa nových vecí, ktoré určite využijem v praxi a celkovo v živote. Túto skúsenosť považujem zatiaľ za najlepšiu v mojom živote, pretože som spoznala množstvo ľudí, nadviazala nové kontakty a kamarátstva, ktoré budem mať ešte dlho v pamäti. Keby som mohla, neváhala by som a ostala v tomto čarovnom prostredí ešte dlhšie. Najväčšie pozitívum však vidím v tom, že som si zdokonalila anglický jazyk, získala základy talianskeho jazyka a viem, že ak sa v budúcnosti odhodlám do Talianska vrátiť, poznám tam ľudí, na ktorých sa môžem obrátiť. Myslím, že tie slzy na konci pobytu hovoria za všetko.“

Barbora Škripková, II.A, Villa Ersilia:

„Myslím, že náš pobyt v Taliansku mal mnoho stránok. Naučila som sa veľa nového a taktiež zdokonalila už osvojené. Zaujala ma povaha Talianov, ktorí mali vždy na všetko čas. Zažili sme tu veľa vtipných a zábavných okamihov, hoci, nie vždy to bolo pre nás ľahké. Najmä odlúčenie od rodiny bolo ťažšie znesiteľné. Časom sme však zistili, že zamestnanci hotela sa stali našou druhou rodinou, od ktorej sa nám tiež odchádzalo ťažko. Keby som mohla, svoj pobyt by som si predĺžila.

Veľké ĎAKUJEME od nás, všetkých absolventov mobility, patrí pani riaditeľke školy Ing. Ľudmile Verčimákovej, ako aj projektovému tímu Ing. Martine Sloviakovej a PhDr. Andrei Mravcovej, ktorých chuť a odhodlanie pootvoriť nám, žiakom školy, dvere do Európy, bolo korunované úspešnou realizáciou tejto mobility. Dúfam, že sa tam ešte niekedy vrátim.“

 Mgr. Ida Kurzyszová